Augusta Abrahamsen

Maren Augusta Deodata Abrahamsen (født Falkenberg 18. desember 1861 i Valle i Setesdal, død 24. juli 1959) var en norsk forfatter, godtemplar, lokalpolitiker og kvinnesakskvinne.

Familie 
Augusta Abrahamsen var datter av prost Magnus Falkenberg og Bolette Margrethe Søeberg. Da hun var to år gammel, flyttet familien fra Valle til Flekkefjord, og hun vokste opp i den lille kystbyen. Senere flyttet familien til Larvik. Der tok hun middelskoleeksamen i 1880. 6. juni 1891  giftet hun seg med sakfører og senere statsråd Lars Kristian Abrahamsen.

Liv og virke 
Både Augusta Abrahamsen og ektemannen var aktive i avholdsbevegelsen. Hun var også en lokal lederskikkelse i Larvik i arbeidet for kvinners stemmerett, og var en periode leder for Landskvinnestemmerettsforeningen (LKSF) i byen.

Hun begynte å skrive i ung alder. I begynnelsen signerte hun sine tekster i ulike blader og aviser med bare Augusta, eveltuelt bare A.a eller Eva, sistnevnte psevdonym benyttet i Morgenbladet.  Hennes første bok ble utgitt på svensk i 1894, med tittelen Storskrytaren och andra berättelser för barn. Dette var en samling fortellinger som tidligerevar blitt publisert i ulike blader. Hennes første bokutgivelse på norsk kom ut i 1901, med navnet 8 Barnefortællinger. På tittelbladet stod forfatteren oppført bare som Augusta – uten etternavn. Utgivelsen var illustrert av Dina Aschehoug.

Ved kommunevalget i 1925 ble Augusta Abrahamsen innvalgt i Tønsbergs kommunestyre som representant for Avholdspartiet.

Bibliografi 
 1894 – Storskrytaren och andra berättelser för barn – Fortellinger for barn
 1901 – 8 barnefortællinger – Fortellinger for barn
 1908 – Radikalerens hustru ; Mammon ; Faderløs ; Henrik – Fortellinger
 1912 – Den lille tyske musikant : og andre barnefortællinger – Fortellinger for barn
 1939 – For lenge, lenge siden : fortellinger fra mors og bestemors tid – Fortellinger i utvalg ved Idar Handagard

Referanser

Kilder 

 Bøker av Augusta Abrahamsen digitalisert av Nasjonalbiblioteket
 Utgivelser av Augusta Abrahamsen i BIBSYS Ask
 Utgivelser av Augusta Abrahamsen i Biblioteksøk

Norske forfattere
Norske barnebokforfattere
Norske kvinnesaksforkjempere
Personer fra Valle kommune